《万年枝•吴门春思 》
清代·沈谦

昔日高台，恨听歌未了，已见荆棘。野堑低云，人道锦帆遗迹。

实袜花钗土蚀，记笑倚、东窗无力。而今安在，乱峰荒寺，古碑谁识。

天涯寒食。正当那、落红万点，旅思凄恻。门对垂杨，住久黄鹂认得。

愁泪不须沾臆，恐添注、太湖深黑。醉时独啸，苍波东逝，斜阳西匿。

作者简介：（1620—1670）明末清初浙江仁和人，字去矜，号东江子。明诸生。少颖慧，六岁能辨四声。长益笃学，尤好为诗古文。崇祯末，为西泠十子之一。入清，以医为业。有《东江集钞》、《杂说》等。